KragDag op pad Kaap toeSakeliga Kragdag wil volgende jaar hul wenresep in die Kaap herhaal. (Foto: Verskaf) Kapenaars kan daarna uitsien om vroeg volgende jaar ook deur ŉ gees van selfdoen en selfstandigheid meegevoer te word. KragDag, die bekende doen-jou-eie-ding selfstandigheidsekspo, sal saam met Sakeliga as hoofborg vir twee dae ŉ “kragstasie” in die Wes-Kaap net buite Malmesbury oprig. Hierdie geleentheid, ŉ nuutjie vir die Wes-Kaap, gaan van 17 tot 18 Februarie op die bekende Môreson-plaas aangebied word. HP Steyn, besturende direkteur van KragDag, het vir Maroela Media gesê hy kry steeds versoeke van oor die land, maar veral van die Wes-Kaap af om nog ŉ KragDag aan te bied. “Daar is ook heelwat groot ondernemings en diensverskaffers in dié bedryf wie se hoofkantore in die Kaap is en ŉ plaaslike skou soek om te ondersteun.” Die Kaap se KragDag gaan ŉ ander invalshoek hê omdat die behoeftes daar anders is en veral omdat die kragprobleme daar nie so erg soos in die noorde is nie. “Hulle stel meer belang in ŉ selfvoorsienende leefwyse en volhoubaarheid in die groen konteks,” sê Steyn. Steyn beklemtoon dat daar wel ŉ groot fokus op alternatiewe kragopwekking sal wees. “In 2020 is 844 uur beurtkrag toegepas, in 2021 het dit gestyg tot 1 153 uur en vanjaar het ons reeds 2 400 uur, oftewel 100 dae van beurtkrag, verbygesteek. Kragoplossings is dus dringender as ooit vantevore. Daar sal egter ŉ groot verskeidenheid van selfstandigheidsoplossings vir alle lewensterreine wees. Of die uitdagings nou watertekorte, watersuiwering, voedselproduksie, onderwys of sekerheid is, planne sal daar wees!” Hoewel die watersake in die Wes-Kaap nou beter lyk, bly een van die groot uitdagings in die Kaap steeds waterberging en dit gaan ook spesiale aandag geniet. “Ons tema vir 2023 is, Kom ons bou ŉ kragstasie,” sê hy. “Ons glo dat die energie wat nodig is om die snelle pas van staatsverval die hoof te bied in gemeenskapselfstandigheid opgesluit lê. “Kragprobleme word nie opgelos deur bloot ŉ kers aan te steek nie. Dit word opgelos waar enkelinge, ondernemings en gemeenskappe by mekaar kom kers opsteek om selfstandiger te leef en sake te doen. Sakeliga KragDag is dié plek waar entrepreneurskap en tegnologie saamgevoeg word tot die grootste versameling van selfstandigheidsoplossings op elke denkbare terrein.” Piet le Roux, uitvoerende hoof van Sakeliga, die hoofborg van KragDag, voeg by: “Sakeliga KragDag is ŉ kragstasie met ŉ besondere en ononderbroke energie. Energie om anders te dink oor selfstandigheid. Hier kan mens praktiese planne in werking sien en belangrike treë gee na groter staatsbestandheid. Staatsbestande ondernemings skep staatsbestande sakegemeenskappe met die veerkragtigheid om ondanks staatsverval voorspoedige gemeenskappe op te rig en in stand te hou.” Sakeliga KragDag se tuiste is Diamantvallei, 20 km oos van Pretoria, en is sedert 2008 al 13 keer aangebied. Dit het van enkele tot bykans 600 uitstallers en van etlike honderde tot meer as 31 000 besoekers in Augustus vanjaar gegroei. Steyn skryf die groei toe aan ŉ groot verskeidenheid van werkbare oplossings wat by die ekspo te siene is, maar veral ook die feestelikheid. “Daar is werklik min ekspo’s wat iets vir elkeen in die gesin bied. Ons sien daarna uit om die feestelike atmosfeer en gesinsvriendelike karakter wat besoekers in Gauteng beleef, saam te bring Kaap toe.” Die hele Kragdag-span gaan reeds twee weke voor die tyd af Kaap toe ry en kamp opslaan. Hulle beplan om ŉ onvergeetlike ervaring, net soos die een in die noorde, vir die suide van die land te bied.